UPUTE ZA RODITELJE/SKRBNIKE

Poštovani roditelji,

Ministarstvo znanosti i obrazovanja izradilo je i objavilo [**Upute za vrednovanje i ocjenjivanje tijekom nastave na daljinu**](https://mzo.gov.hr/UserDocsImages/dokumenti/Obrazovanje/Upute-za-vrednovanje/Upute%20za%20vrednovanje%20i%20ocjenjivanje%20tijekom%20nastave%20na%20daljinu.pdf), u kojoj se jedan dio odnosi i na roditelje (od 26. stranice nadalje).

Također, objavljene su i  [**Preporuke o organizaciji radnoga dana učenika tijekom održavanja nastave na daljinu**](https://mzo.gov.hr/UserDocsImages/dokumenti/Vijesti/2020/Preporuke%20o%20organizaciji%20radnog%20dana%20ucenika%20tijekom%20odrzavanja%20nastave%20na%20daljinu.pdf)**.**

Do sada ste, vi roditelji, s nama iznimno dobro surađivali i imamo povjerenja da ćete nam biti podrška i u području vrednovanja i ocjenjivanja.

S obzirom na izvanrednu situaciju, roditelji u ovom trenutku više nego ikad trebaju biti uključeni u rad škole, ali i u osiguravanje kruga povjerenja za učenje. Svima nam je na prvom mjestu dobrobit samih učenika koje kvalitetnim povratnim informacijama treba poticati na učenje, pritom je ocjenjivanje u drugom planu. S obzirom na to da smo se svi našli u potpuno novoj situaciji i vrsti nastave, važno je da svi – nastavnici, učenici i roditelji, imaju razumijevanja jedni za druge. Cjelokupni proces učenja i poučavanja vidljiviji je od uobičajene nastave u kojoj se veći dio toga procesa odvijao u školi, ali i zato što dolazi do pomaka u načinu vrednovanja i ocjenjivanja.

**Roditelj/skrbnik bi trebao:**

* **Osigurati i postaviti s djetetom pravila škole u kući i osigurati mu mjesto i vrijeme potrebno za učenje**
* **Roditeljska je uloga poticati dijete da samostalno odrađuje sve zadatke i ohrabriti ga da se za sve nejasnoće obrati nastavniku.**
* **Odgovornost je roditelja pomoći djetetu** **– ali ne i raditi umjesto njega**. (iako je razumljivo nastojanje roditelja da učenici postignu bolje rezultate, a time i ocjene, pomoć roditelja ne smije prijeći u pisanje zadaća umjesto učenika, izradu radova koji učenici trebaju samostalno napraviti ili pritisak na učenike i nastavnike vezano za bolje ocjene).
* **Roditelji su ti koji moraju odgajati svoju djecu da ne varaju, ne prepisuju i da cijene rad, kako svoj, tako i tuđi.**
* **Roditelji trebaju surađivati s nastavnicima i stručnim suradnicima** da bi osigurali opću dobrobit svoje djece, poticali ih na učenje, istraživanje i dobru organizaciju vremena tijekom nastave na daljinu **te o izostancima učenika s nastave na daljinu pravovremeno komunicirati s razrednicima.**
* **Tijekom učenja i vrednovanja, roditelj može pratiti način rada učenika** i u suradnji s nastavnicima i stručnim suradnicima, pomagati mu u osmišljavanju što boljih pristupa učenju i načina učenja, odnosno pomagati mu da uči kako učiti.

**Vrednovanje i ocjenjivanje – upute važne za roditelje**

U prvom planu treba biti dobrobit samih učenika koje kvalitetnim povratnim informacijama treba poticati na učenje, pritom je ocjenjivanje u drugom planu.

Roditelji trebaju uočiti da se vrednovanje ne oslanja, kao do sada, na poznavanje sadržaja kao glavni pokazatelj znanja, već da treba obratiti pažnju i na druge elemente (samostalnost, kreativnost, mogućnost korištenja naučenog, timski rad...) i da računaju da će nastavnici i to uzimati u obzir.

Posebno je istaknuto da svi učenici u ovom razdoblju trebaju dobiti i ocjenu iz aktivnosti u izvršavanju svojih obaveza, ali i da se očekuje da samostalno rade na složenijim zadacima. Dobro je da roditelji budu upoznati sa složenijim zadacima, ali nikako ne bi trebali sudjelovati u izradi i pisanju takvih radova umjesto učenika.

Vrednujemo i zato da bismo učeniku dali povratnu informaciju je li ostvario odgojno-obrazovne  ishode, ali i kako bi poboljšao svoje učenje. Da bismo to postigli, moramo pratiti rad učenika i poticati njihovu aktivnost i suradnju, kako s nastavnikom, tako i s drugim učenicima.

Ono što treba posebno naglasiti jest da sadržaje koje nastavnici poučavaju, a kasnije vrednuju i ocjenjuju, treba usmjeriti na bitno i osloboditi ih sporednih detalja ili činjenica koje umanjuju ono što je bitno. Kod svih metoda vrednovanja treba imati na umu da je potrebno jasno razlučiti bitne sadržaje od onih manje bitnih ili sporednih.

Inovativne metode vrednovanja uključuju izradu projekata, plakata, rješavanje problema, izradu e-portfolija, istraživačke radove, praktične radove, projekte, ali za sve njih potrebna je potpora učitelja i vršnjačka potpora kao i postupnost izrade uz povratne informacije učeniku na različitim stupnjevima izrade.

Konkretno, u svim predmetima može se vrednovati aktivnost učenika u diskusijama i izvršavanju domaćih zadaća i tome pridodati barem jedna ocjena. Nadalje, u svakom predmetu moguće je napraviti i jedan složeniji zadatak u obliku plakata, prezentacije, projekta, istraživačkog rada, kritičkog prikaza ili problemskog zadatka i takav se rad može vrednovati rubrikom ili nekim drugim načinom koji jasno prikazuje elemente i kriterije vrednovanja. Dakle, barem **dvije ocjene do kraja nastavne godine mogu dobiti svi učenici.**

Za predmete u školama koji se izvode s tjednom satnicom od četiri sata tjedno (npr. Hrvatski jezik, Matematika) usmeno ispitivanje poželjno je provesti jedanput do kraja školske godine, a posebno ako nastavnik ili učenik imaju dvojbu oko zaključne ocjene, odnosno ako nema dovoljno elemenata za zaključivanje ocjene. Za predmete koji imaju satnicu tri sata tjedno, usmeno ispitivanje preporuča se provesti ako se učenika tijekom nastave na daljinu ocjenjuje zaključnom ocjenom odličan ili ako nastavnik procijeni da nema dovoljno elemenata za zaključivanje pozitivne ocjene i da je ovo primjereni oblik ispitivanja. Škola će, sukladno uputama, izrađivati mjesečni vremenik pisanih provjera znanja. U njega se unose: usmene provjere iz nekih predmeta, testovi u pisanom obliku te rokovi za predaju složenijih zadataka. Mjesečni vremenik pisanih provjera za travanj donosimo [ovdje](VREMENIK%20-%20TRAVANJ.pdf).

Zaključno, u ovakvim izvanrednim uvjetima, odluke se donose sukladno preporukama stručnjaka i epidemiološkoj situaciji te stalno uslijed promjena okolnosti možemo očekivati i promjene nekih odluka, ali naglašavamo da one sigurno neće biti donesene na štetu učenika ili njihovih mogućnosti za nastavak obrazovanja.